Poliisin sormen Mikkelissä murtanut turvapaikanhakija sai ehdollista vankeutta virkamiehen väkivaltaisesta vastustamisesta. Lisäksi irakilaismies tuomittiin pahoinpitelystä. Tapaus sattui Suonsaaren vastaanottokeskuksessa 8. syyskuuta.

Etelä-Savon käräjäoikeus tuomitsi vuonna 1973 syntyneen miehen kuuden kuukauden ehdolliseen vankeuteen. Lisäksi hänet määrättiin korvaamaan poliisimiehelle 2 200 euroa kivusta, särystä ja tilapäisestä haitasta.

Kaksi virkapukuista poliisimiestä oli mennyt Suonsaaren vastaanottokeskukseen selvittelemään tappelua. Siellä poliiseille osoitettiin aggressiivisesti käyttäytynyt mies, jonka poliisit veivät poliisin tunnukselliseen virka-autoon.

Mies alkoi käyttäytyä aggressiivisesti auton kuljetustilassa ja onnistui työntymään ulos. Toinen poliisimiehistä yritti ottaa miehen hallintaotteeseen, jolloin irakilaismies väänsi hänen sormensa sijoiltaan. Poliisin vasen nimetön murtui tilanteessa. Lisäksi sormen jänteet revähtivät.

Toinen paikalla ollut poliisipartio otti irakilaismiehen kiinni ja hänet kuljetettiin Mikkelin poliisiasemalle. Miehen huoneesta vastaanottokeskuksessa löydettiin veitsiä, pesäpallomaila ja teroitettu suksisauva.

Poliisimiehen sormi oli kipsattuna 22 päivän ajan. Hän ei ole vielä pystynyt palaamaan kenttätöihin. Tapauksesta on 1,5 kuukautta aikaa.

Esitutkinnassa irakilaismies kertoi ettei tunnistanut virkapukuisia poliiseja poliiseiksi. Käräjäoikeuden mukaan hänen täytyi olla tietoinen siitä, että hän on ollut poliisin kiinniottamana poliisiautossa.

Irakilaismies ei saapunut käräjäoikeuden istuntoon. Hänet palautettiin kotimaahansa varhain torstaiaamuna.